Diari Oficial de la Generalitat Valenciana


Sumari del DOGV 6722, del 27-02-2012 (2012/1649)

RESOLUCIÓ de 14 de febrer de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació Esclerosi Múltiple de la Comunitat Valenciana, així com el seu balanç de liquidació
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6722

Data del DOGV
:   27-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1649


Data del document
:   14-02-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 14 de febrer de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació Esclerosi Múltiple de la Comunitat Valenciana, així com el seu balanç de liquidació [2012/1649]  
Vist l'expedient sobre la ratificació pel Protectorat de l'acord d'extinció adoptat pel Patronat de la Fundació Esclerosi Múltiple de la Comunitat Valenciana, d'ara en avant la Fundació, així com el balanç de liquidació aprovat per eixe òrgan de govern, resulten els següents,  
  
  
Fets  
  
Primer. Arran de l'obertura en data 29 d'abril de 2010 de l'expedient d'informació prèvia a la Fundació a fi que esta regularitzara la seua situació, va ser presentada, amb data de 2 d'agost de 2010, en el Registre General d'entrada de la llavors Conselleria de Justícia i Administracions Públiques, l'acta de la reunió del Patronat de la Fundació de 15 de juliol de 2010 que aprova per unanimitat la dissolució de la Fundació davant de la impossibilitat de poder complir els fins fundacionals.   
  
Segon. En data 30 de novembre de 2010, es va trametre al Servici d'Entitats Jurídiques els documents necessaris per a aclarir i fixar el fons social a fi de procedir correctament a dur a terme els tràmits d'extinció.   
Tercer. Amb data 21 d'octubre de 2011, la Secció de Fundacions del servici esmentat requerix l'aportació de la còpia autentica de l'escriptura notarial on s'eleva a públic l'acord d'extinció esmentat de data 15 de juliol de 2010.   
De tal manera, el 8 de novembre de 2011, va ser presentada l'escriptura esmentada, de data 4 de novembre de 2011, autoritzada pel notari de l'Il·lustre Col·legi de Catalunya, Jaime Monjo Carrio, amb el número de protocol 1.353, per la qual s'eleva a públic l'acord d'extinció mencionat en el fet anterior, i consta igualment protocol·litzada la memòria justificativa de l'extinció i el balanç de situació en la data d'extinció.   
  
Quart. Per resolució de data 5 de març de 2001, de la secretària general de la Conselleria de Justícia i Administracions Públiques, la Fundació va ser classificada de caràcter científica i de previsió social.   
El seu fundador va ser l'entitat Fundació Privada per a la Lluita Contra l'Esclerosi Múltiple, inscrita en el Registre de Fundacions de la Generalitat de Catalunya.   
L'objecte i la finalitat de la Fundació, segons l'article 6 dels seus estatuts, era: a) Afavorir la investigació de les causes, sistemes o mètodes de teràpia i de l'eradicació de les malalties degeneratives del sistema nerviós i, en especial, de l'esclerosi múltiple. b) L'assistència i prestació de servicis als afectats per la malaltia. Correspon al Patronat de la Fundació, determinar la manera en què s'hauran de complir els fins enumerats en este article. Les prestacions de la Fundació s'atorgaran de forma no lucrativa. El desenrotllament de l'objecte de la Fundació s'efectuarà a través de la concessió de beques d'investigació i la prestació de servicis assistencials.   
L'últim Patronat que consta inscrit en el Registre de Fundacions de la Comunitat Valenciana és el següent: presidenta: Sra. Concepció Torres Piñar; vicepresidenta: Rosa María Estrany Llorens; secretari-patró: Jordi Valls Quintana; patró-administrador: José María Perelló Juncá.  
  
La dotació inicial de la Fundació va ser de cinc milions de pessetes, equivalents a trenta mil cinquanta euros amb seixanta-un cèntims d'euro (30.050,61 euros), dels quals el fundador aporta un milió de pessetes equivalents a sis mil deu euros amb tretze cèntims d'euro (6.010,13 euros) i la resta del capital, quatre milions de pessetes, equivalents a vint-i-quatre mil quaranta euros amb quaranta-huit cèntims d'euro (24.040,48 euros) es garantix per mitjà d'aval bancari.   
Posteriorment, per Resolució de data 3 de maig de 2006, del secretari autonòmic de Justícia, de la Conselleria de Justícia, Interior i Administracions Públiques, es va inscriure en el Registre de Fundacions de la Comunitat Valenciana, la compleció de la dotació successiva, amb l'aportació per part de la fundadora Fundació Privada per a la Lluita Contra l'Esclerosi Múltiple de la quantitat de trenta-dos mil cinc-cents euros (32.500 euros), finalitzant-se així el procés de dotació successiva de la Fundació la qual, finalment, va ser de trenta-huit mil cinc-cents deu euros amb tretze cèntims d'euro (38.510,13 euros).  
  
Quint. D'acord amb la memòria justificativa aportada sobre la causa d'extinció, el Patronat la fonamenta en la impossibilitat de realitzar els fins fundacionals, per «impossibilitat de donar continuïtat a les seues activitats per falta de recursos humans i materials que impedixen complir els fins fundacionals».  
Sext. Respecte al destí del romanent, el Patronat acorda que el resultant de la liquidació, es transferisca a l'Associació de Xàtiva contra l'Esclerosi Múltiple, la qual cosa resulta conforme amb l'article 26.2 de la Llei 8/1998, de 9 de desembre, de Fundacions de la Comunitat Valenciana, així com amb l'article 28 dels seus estatuts, conforme al qual: «En cas d'extinció, als béns se'ls donarà el destí que el Patronat determine, d'acord amb el que ordena la normativa vigent, i el romanent s'aplicarà a la realització de fins d'interés general anàlegs».  
  
Sèptim. En l'expedient consta l'informe de la Secció de Comptabilitat del Servici d'Entitats Jurídiques, de data 19 d'octubre de 2011, en què es ret compte que després de la nova documentació comptable presentada arran de l'obertura de l'expedient d'informació prèvia, l'actiu de la Fundació és de 3.949,29 euros materialitzats en dos comptes corrents, un amb 3.665,89 euros de saldo i un altre amb 283,40 euros, i el seu passiu exigible és de 500 euros en concepte de reserva per a sufragar els gastos de notaria i la resta de tràmits de dissolució i, en conseqüència, el seu romanent o els seus fons propis és de 3.449,29 euros. En l'acord de dissolució es proposa destinar este romanent a l'Associació de Xàtiva contra l'Esclerosi Múltiple de l'Àrea 13.  
  
Este informe assenyala literalment:  
«En l'informe memòria presentat en data 2 d'agost, la mateixa Fundació reconeix que amb els fons aportats per la Fundació promotora entre l'1 de juny de 2003 i l'1 de febrer de 2006 es van finançar dos activitats: un projecte d'investigació i un estudi sobre l'esclerosi múltiple, que van ser executats per mitjà de personal becari. Els imports lliurats en concepte de beques, segons els comptes de resultats respectius, van ser de 10.900 euros en 2002, 7.424,27 en 2003, 12.727,32 en 2004 i 19.166,10 en 2005, els quals junt amb altres gastos operatius van provocar dèficits molt voluminosos de 3.213,47 euros en 2003, 2.981,02 en 2004 i 31.973,59 en 2005 i, com a resultat, la consegüent i actual descapitalització de l'entitat.  
5. A partir de 2006 la mateixa Fundació reconeix que es va quedar pràcticament inactiva ja que no comptava amb els recursos per a poder emprendre activitats i el seu fons social pràcticament s'havia esgotat a conseqüència dels dèficits acumulats pels estudis esmentats.  
6. El compte de resultats de 2006 es liquida amb un excedent positiu de 436,01 euros. En els exercicis següents s'obtenen resultats negatius encara que ja molt inferiors: 28,96 euros en 2007, 28,95 euros en 2008, 33,20 euros en 2009 i 508,50 euros en 2010.  
En conclusió, encara que a càrrec de la dotació fundacional s'han finançat activitats fundacionals, la veritat és que, segons la informació comptable aportada, la dotació fundacional s'ha reduït des dels 38.510,13 euros registrats en la base de dades d'este Registre de Fundacions fins als actuals 3.449,29 euros i, per consegüent, el Patronat no pot acreditar la integritat de la dotació fundacional de la qual, si és el cas, legalment podrien respondre solidàriament tots els seus membres.»  
  
Octau. Tenint en compte estos antecedents, la Comissió del Protectorat, en la sessió de 17 de gener de 2012, emet l'informe favorable, entre altres, sobre el punt del dia corresponent a la ratificació de l'acord d'extinció, així com el balanç de liquidació aprovats pel Patronat de la Fundació, sense fer-se menció expressa a l'exigència de responsabilitat esmentada.  
  
Fonaments de dret  
  
Primer. L'article 9 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat per Decret 99/2011, de 26 d'agost del Consell, determina que a esta conselleria li correspon exercir, entre altres, les competències en matèria de fundacions.   
Segon. L'article 2 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana s'exercix per la conselleria competent en matèria de fundacions, i li correspon al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències en virtut del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació seran considerades com a dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial seran inscrites en el Registre de Fundacions de la Comunitat Valenciana.»  
El dit article 31 de la Llei 50/2002, assenyala: «la fundació s'extingirà:  
a) Quan expire el termini per al qual va ser constituïda.  
b) Quan s'haguera realitzat íntegrament el fi fundacional.  
c) Quan siga impossible la realització del fi fundacional, sense perjuí del que disposen els articles 29 i 30 de la present llei.  
d) Quan així resulte de la fusió a què es referix l'article anterior.  
  
e) Quan concórrega qualsevol altra causa prevista en l'acte constitutiu o en els estatuts.  
f) Quan concórrega qualsevol altra causa establida en les lleis.»  
D'acord amb el que assenyala l'article 32 del mateix text legal, relatiu a les formes d'extinció:  
«1. En el supòsit del paràgraf a) de l'article anterior la fundació s'extingirà de ple dret.  
2. En els supòsits previstos en els paràgrafs b), c) i e) de l'article anterior, l'extinció de la fundació requerirà de l'acord del Patronat ratificat pel Protectorat.  
Si no ha acord del Patronat, o este no és ratificat pel Protectorat, l'extinció de la fundació requerirà d'una resolució judicial motivada, la qual podrà ser instada pel Protectorat o pel Patronat, segons els casos.  
  
3. En el supòsit del paràgraf f) de l'article anterior es requerirà la resolució judicial motivada.  
4. L'acord d'extinció o, si és el cas, la resolució judicial, seran inscrites en el corresponent Registre de Fundacions.»  
Quint. De conformitat amb l'article 26 de la Llei 8/1998 esmentada, l'extinció suposa l'obertura del procediment de liquidació, i les oportunes operacions es reflectiran en el balanç de liquidació i, requeriran, igualment, l'aprovació del Patronat i la ratificació corresponent del Protectorat.  
Sext. Tenint en compte l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres:  
«L'extinció de la fundació, la seua liquidació, i el destí donat als béns fundacionals».  
Vistos els preceptes legals mencionats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i la resta de generals de pertinent aplicació, resolc:  
  
Primer  
Ratificar l'acord d'extinció de la Fundació Esclerosi Múltiple de la Comunitat Valenciana, adoptat pel Patronat, així com el balanç de liquidació aprovat per eixe òrgan, ambdós en data de 15 de juliol de 2010, en els termes descrits en la present resolució.  
  
Segon  
Inscriure en el Registre de Fundacions de la Comunitat Valenciana la ratificació de l'acord d'extinció i liquidació la Fundació Esclerosi Múltiple de la Comunitat Valenciana.  
  
Tercer  
Establir com a destinatari dels béns i drets resultants de la liquidació l'Associació de Xàtiva contra l'Esclerosi Múltiple, en els termes descrits en els fets sext i sèptim de la present resolució.  
  
Així mateix, es recorda, a l'efecte de la baixa registral de la Fundació, que d'acord amb el que prescriu l'article 26 de la Llei 8/1998, de 9 de desembre, de Fundacions de la Comunitat Valenciana, una vegada ratificat el balanç oportú de liquidació pel Protectorat, i una vegada destinats els béns i drets a la Fundació o entitat sense finalitat lucrativa corresponent   
«(..) Es farà constar en el Registre de Fundacions de la Comunitat Valenciana la baixa, a sol·licitud del Patronat, per un escrit dirigit al Registre al qual s'adjuntarà el certificat de l'acord aprovatori del balanç de liquidació, la seua ratificació pel Protectorat i una còpia dels documents on s'hagen formalitzat les operacions a què es referix l'apartat següent. No obstant això, la baixa de la fundació en el Registre, si queden operacions pendents d'execució o formalització, hauran de ser dutes a terme pel Protectorat.»  
  
  
La present notificació de resolució és definitiva en via administrativa i contra ella podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes, comptat des de l'endemà de la notificació, davant del conseller de Justícia i Benestar Social, o qualsevol altre recurs que estime procedent.   
  
  
València, 14 de febrer de 2012.-El secretari autonòmic de Justícia: Antonio Gastaldi Mateo.